เอ็กโกทุ่ม 1.4 หมื่นล้านขยายโรงไฟฟ้าในอินโด-ฟิลิปปินส์
&#8220;เอ็กโก&#8221;เตรียมงบ1.4หมื่นล้านบาทขยายลงทุนกิจการโรงไฟฟ้าอินโดนีเซีย-ฟิลิปปินส์ คาดเม.ย.นี้ได้ข้อสรุป
4 ก.พ. 2553

“เอ็กโก”เตรียมงบ1.4หมื่นล้านบาทขยายลงทุนกิจการโรงไฟฟ้าอินโดนีเซีย-ฟิลิปปินส์ คาดเม.ย.นี้ได้ข้อสรุป 
นายวินิจ  แตงน้อย   กรรมการผู้จัดการใหญ่ บริษัท ผลิตไฟฟ้า  หรือ เอ็กโกกรุ๊ป  เปิดเผยถึงแผนการลงทุนในปี 2553 ว่า เตรียมจัดหาเงินลงทุน 1.4 หมื่นล้านบาท เพื่อนำไปลงทุนกิจการโรงไฟฟ้าในต่างประเทศ ได้แก่ โรงไฟฟ้าในอินโดนีเซีย 2 แห่ง และโรงไฟฟ้าในฟิลิปินส์  1 แห่ง  ในลักษณะของการร่วมทุน โดยขณะนี้อยู่ระหว่างการเจรจาเงื่อนไขการลงทุนจะสามารถสรุปรายละเอียดทั้งหมดต่อสาธารณชนได้ในเดือนเม.ย.นี้
ทั้งนี้ เอ็กโกจำเป็นต้องขยายการลงทุนในต่างประเทศเพิ่มขึ้น เนื่องจากรายได้จากกิจการโรงไฟฟ้าในประเทศยังไม่มีการขยายตัวเพราะยังไม่มีโรงไฟฟ้าใหม่เกิดขึ้นในช่วง 1-2 ปีนี้   ประกอบกับเศรษฐกิจชะลอตัวการใช้ไฟฟ้ายังไม่ขยายตัวมากนักเมื่อเทียบกับหลายปีก่อน
นอกจากนี้  เอ็กโกได้ลงนามบันทึกความร่วมมือกับ กรมพัฒนาพลังงานทดแทนและอนุรักษ์พลังงาน (พ.พ.) ในโครงการ “หนึ่งป่าต้นน้ำ หนึ่งต้นกำเนิดพลังงาน” เพื่อพัฒนาโรงไฟฟ้าพลังน้ำขนาดเล็กมาก สำหรับชุมชนพื้นที่ป่าต้นน้ำ  มีเป้าหมายให้เกิดการพัฒนาโรงไฟฟ้าในระดับหมู่บ้านและชุมชน จำนวน 324 เมกะวัตต์  โดยจะเริ่มดำเนินการใน 6 แห่ง  ระยะเวลา 3 ปี  ตั้งแต่เดือนก.พ.2553 ถึง เดือน ม.ค. 2556   ซึ่งจะเริ่มในปี 2553 ก่อน 2 แห่ง คือ อ.จอมทอง และอ.แม่แจ่ม จ.เชียงใหม่